google/wiki40b huggingface dataset:
גברת קרש ומר מערוך

פרסום הסיפור

הסיפור נכתב בשנת 1982 לסדרה "פרפר נחמד" של הטלוויזיה החינוכית ובוצע בשני פרקים מתוכה בידי אפי בן ישראל ועוזי חיטמן. בשנת 1984 פורסם הסיפור בספר "ספורים לפרפר נחמד". בשנת 2005 פורסם הסיפור בספר "גברת קרש ומר מערוך", בסדרה "דתיה כתבה ומספרת", שהופץ בצירוף תקליטור בו מסופר הסיפור מפי הסופרת, בליווי איוריה של נדיה עדינה רוז.
הסיפור אומץ על ידי מערכת החינוך כספור הנלמד בעיקר במסגרת נושא החנוכה ומומחז כהצגה בחגיגות החנוכה בגנים ובבתי הספר.

עלילה

גברת קרש, גיבורת הסיפור, מתעוררת אל יום של חופשה מעבודת המטבח, ומשתוקקת לצאת לטיול ולטבול בכנרת: "הבקר נפלא וארצי נהדרת, כל כך מתחשק לי לטבול בכנרת!"
היא מבקשת לצרף אליה חבר לטיול המיוחל ומציעה זאת לעמיתיה - גברת פומפיה, גברת מחבת ומר תרווד, אך כלם עסוקים מאד ומשיבים את פניה ריקם: "לא ידעת?! לא שמעת?! היום מטגנים במטבח לביבות. ואיך יהיו לביבות אם אני אלך לטייל?"
גברת קרש נואשת מחיזוריה העקרים, ובפוגשה את מר מערוך היא מאיצה בו מיד לחוש אל המטבח ולהצטרף להכנת הלביבות הקדחתנית. אלא שלהפתעתה משיב לה מר מערוך כי הוא אינו נחוץ להכנת לביבות ונעתר בשמחה להצעתה המפתה.
הסיפור מאפשר, דרך חיפוש השותף לטיול, להכיר את כלי המטבח השונים, ונותן גם הצצה לנושא מוסר העבודה.
עין חוקוק

עין חוּקוֹק נקרא גם עין חבקוק ועין יאקוק, הוא מעיין הנובע בגליל התחתון צפונית-מערבית לקיבוץ חוקוק, ליד כביש 65 במקום מפגשו עם תעלת המוביל הארצי. לא רחוק משם נמצא קבר חבקוק.
המעיין שימש בתקופות קדומות את היישוב העתיק חוקוק, יישוב מימי בית שני המשנה והתלמוד, ששכן מדרומו. בתקופה העות'מאנית, ישב על חלק משרידי היישוב העתיק הכפר הערבי יאקוק, ששימר את שמו. המעיין שימש את תושבי הכפר. בתקופת המנדט הבריטי נבנה במקום מבנה בטון מאבני בזלת מסותתות, בגודל כ-2.5 על 2.5 מטר, שכלא את מי המעיין ויצר בריכה בעומק כחצי מטר מתחת לפני השטח. מדרגות מובילות לתוך הבריכה. בצמוד למבנה האבן משמאלו בריכה קטנה נוספת. במעלה הר חבקוק, קצת מעל בית המעין, נמצא בור מים שבתוכו מתחילה הנביעה. עומק הבור כשלושה מטרים ובתוכו תעלה ובריכה נוספת. במשך השנים נשבר מבנה הבטון בחלקו.
בתקופה שבית המעיין שימש את תושבי כפר יאקוק, היה בנוי מעל מבנה האבן מבנה מעץ. בחזית המבנה נצבה שורה של שקתות.
מסביב למעיין נמצאת חורשה גדולה וסבוכה של עצי שיזף מצוי גדולים. עצי השיזף צמודים זה לזה ויוצרים מתחתם משטח גדול מוצל.
אפסילון באינדיאני

מאפייני הכוכב

ε באינידאני הוא כוכב הסדרה הראשית מסוג ספקטרלי K4.5. הבהירות הנראית שלו היא 4.69, כך שניתן לראותו ללא ציוד עזר בתנאי תצפית טובים. רדיוסו ומסתו קטנים מאלו של השמש ברבע, הטמפרטורה על פניו היא כ-4,300 קלווין, כך שעוצמת ההארה שלו היא 14% בלבד מעוצמת השמש. בשל כך כוכב לכת המאפשר קיום של חיים צריך להיות במרחק של כ-0.38 יחידה אסטרונומית, בדומה למרחקו של כוכב חמה מהשמש. במרחק כזה זמן ההקפה שלו יהיה פחות מ-100 ימים.
גילו של ε באינדיאני מוערך בין מיליארד לשני מיליארד שנים, צעיר בהרבה מהשמש. שכיחות היסודות הכבדים מהליום על פניו דומה לשל השמש ובדומה לשמש מתרחשת על פניו פעילות מגנטית ערה ונפלטת ממנו רוח שמש. הכוכב מסתובב סביב עצמו במהירות של כ-0.7 ק"מ בשנייה והוא משלים סיבוב על צירו בכ-23 ימים. מהירותו ביחס לשמש גבוהה, כ-90 ק"מ בשנייה, ובשל קרבתו יש לו תנועה עצמית גדולה מאוד של כ-4.7 שניות קשת בשנה, כך שבתוך כמה אלפי שנים הוא יצא למעשה מקבוצת הכוכבים אינדיאני ויעבור לקבוצת טוקאן.

הננסים החומים

בשנת 2003 התגלה ננס חום שמקיף את ε באינידאני במרחק של כ-1,500 יחידות אסטרונומיות בזמן הקפה של לפחות 63,000 שנים. הננס קיבל את השם ε באינדיאני B. לאחר תצפיות נוספות התברר שמדובר בזוג ננסים חומים המקיפים זה את זה במרחק של כ-2.6 יחידות אסטרונומיות ובזמן הקפה של כ-16 שנים, וניתנו להם השמות ε באינדיאני Ba ו-ε באינדיאני Bb. בעוד שלשני הננסים רדיוס דומה, כעשירית מרדיוס השמש, לשניים מסות שונות. לכבד מבין השניים מסה של כ-47 מסות צדק (כ-4.5% מסת שמש) ולשני מסה של כ-28 מסות צדק (כ-2.5% מסת שמש). לשניים טמפרטורת פני שטח של פחות מ-1,000 קלווין והם מאירים בעוצמה של 2 אלפיות האחוז וחצי אלפית האחוז מעוצמת ההארה של השמש בהתאמה.

שכנים

רוב שכניו של ε באינדיאני הם ננסים אדומים, סוג הכוכבים הקטן והנפוץ. שכניו הקרובים ביותר הם הננסים האדומים לאקאי 8760, לאקאי 9352 (נקראים על שם ניקולא לואי דה לאקאי) שנמצאים במרחק של 4.3 ו-4.7 מ-ε באינדיאני, ויהיו ניתנים לצפייה עבור צופה אנושי עם דרגות בהירות 4.2 ו-5.5, ו-SCR 1845-6357 שנמצא במרחק של 4.9 שנות אור ממנו, אך הוא עמום בהרבה ולא ניתן לצפייה. מערכת אלפא קנטאורי נמצאת במרחק של קרוב ל-10 שנות אור מ-ε באינדיאני ובמרחק דומה נמצא הכוכב דמוי השמש δ בטווס. מכיוונו של ε באינדיאני, השמש תיראה ככוכב עם בהירות מדרגה 2.6 בתוך קבוצת הדובה הגדולה.
כובע טמבל (להקה)

היסטוריה

הלהקה הוקמה בשנת 1975 על ידי איריס בית הלוי שניידר ורמי פורת, במטרה ליצור הרכב של בני נוער מוכשרים.
בשנת 1990 נכנס ללהקה המנהל המוזיקלי נועם זלטין והכניס ללהקה ז'אנר חדש של מוזיקה. מאז, הלהקה מנוהלת על ידי איריס בית הלוי שניידר ועל הניהול המוזיקלי אחראי נועם זלטין.

הופעות בארץ בחו"ל

הלהקה הופיעה במגוון אירועים כמו אירועי מסע, החוויה הישראלית, מצעד החיים, קהילות יהודיות בעולם, ארגונים פרטים, ועדי עובדים וכו'.
כמדי שנה הלהקה מעלה הפקה שנתית המשלבת משחק, תנועה ושירה.
בנוסף, הלהקה נשלחת להופעות בחו"ל, הלהקה הופיעה פעמיים ברומניה ופעם נוספת באורלנדו.

מחזות זמר של הלהקה

"תוצרת הארץ" הוא מחזמר מקורי שהעלתה הלהקה לכבוד חגיגות שנת ה-60 למדינת ישראל.] המחזמר הוצג בפני קהלים רבים עם למעלה מ-20 הופעות.
"נתב"ג" גם הוא מחזמר מקורי שהעלתה הלהקה לכבוד סיום חגיגות שנת ה-70 למדינת ישראל. המחזמר הוצג לראשונה  בפני כל תלמידי בתי הספר העירוניים מכיתה ד' ומעלה וכמו כן גם בערבים מול קהלים רבים.
]
הסכם אדמס-אוניס

הסכם אדמס-אוניס (באנגלית: Adams–Onís Treaty, בספרדית: Tratado de Adams-Onís), ידוע גם כחוזה 1819, או רכישת פלורידה, היה חוזה שנחתם בין ארצות הברית לאימפריה הספרדית, אשר במסגרתו נמכרה פלורידה לארצות הברית, ושורטט גבול מוסכם בין ארצות הברית למלכות המשנה של ספרד החדשה באזור טקסס, נהר ארקנסו, הנהר האדום ונהר הסבין, דרך הרי הרוקי ומערבה עד לאוקיינוס השקט. החוזה יישב סכסוך גבולות עיקש בין שתי המדינות, והוא נחשב כניצחון הדיפלומטיה האמריקאית, על רקע ההיחלשות של האימפריה הספרדית. בתמורה לשטחים החדשים שקיבלה ארצות הברית, היא שילמה לממשלה הספרדית סכום שהגיע לכ-5,000,000 דולר, והסכימה לוותר על טענתה לשטחים באזור טקסס ונהר הסבין ואזורים אחרים שבשליטה ספרדית תחת התנאים של רכישת לואיזיאנה.
ההסכם הושג בתום משא ומתן בין הנציג האמריקאי, ג'ון קווינסי אדמס, אז מזכיר המדינה ולימים נשיא ארצות הברית, לבין הנציג הדיפלומטי הספרדי לואיס דה אוניס .
אגדות ברווזים הסרט: אוצר המנורה האבודה

תקציר העלילה

הסרט נמצא באופן כרונולוגי עם הסדרה "מעשיות ברווזיות" בין העונה השלישית לעונה הרביעית. הסרט מתחיל בכך שהדוד קמצוץ הקמצן, יחד עם אחייניו יואי, דיואי ולואי, וובי ונדרקוואק ושגרן מק'קוואק טס למזרח התיכון. במזרח התיכון הוא בטוח שנמצא האוצר האבוד של קולי באבא ו-40 השודדים שלו. כשהוא מגלה שהאוצר לא נמצא שם, הדוד קמצוץ מתאכזב. בהמשך, הדוד קמצוץ מוצא תיבה המכילה בגדים ישנים, שם באחד הבגדים הייתה מפה עתיקה לאוצר. בהדרכתו של הגנב דיז'ון, הם יוצאים למצוא את האוצר, אבל הם לא מודעים לכך שדיז'ון עובד בשביל המכשף הרשע מרלוק, שרוצה דבר שקולי באבא גנב אותו ממנו. הקבוצה מוצאת את האוצר בפירמידה המכוסה בחול. וובי רואה באוצר מנורה, וקמצוץ נותן לה אותה מאחר שהיא לא שווה כלום. לאחר שהם ארזו את האוצר, מרלוק ודיז'ון לוכדים אותם בחדר המלא בעקרבים מפלצתיים וגונבים מהם את האוצר. כשמרלוק מגלה שהמנורה לא נמצאת שם, הוא מכריח את דיז'ון למצוא אותה. קמצוץ וחבריו מצליחים להימלט מן הפירמידה וחוזרים לתל ברווז, כאשר נמצאת איתם רק המנורה של וובי. לאחר כמה ימים, הילדים מגלים שהמנורה היא ביתו של שד והם מחליטים לשחרר אותו. לאחר שהם משחררים אותו, הוא מעניק לכל אחד מארבעת הילדים שלוש משאלות. בשביל שהדוד קמצוץ לא יחשוד, הוא מעמיד פנים שהוא חבר של הבנים מהצופים, וששמו ג'יני. בין הדברים שהילדים ביקשו: פילון (אשר השתולל באחוזה של קמצוץ) ומנת גלידה ענקית. לאחר שג'יני ראה ציפור עפה בלילה, הוא מספר לבנים על מרלוק, שניצל את משאלותיו לחיי נצח ולחורבנן של אטלנטיס ופומפיי, שני אתרי נופש פופולריים. הוא המשיך וסיפר שמרלוק ביקש גם אפשרות לשנות צורה לבעלי חיים שונים, ומספר משאלות בלתי מוגבל, דבר שנגד חוקי המנורה. קולי באבא גנב את המנורה ממרלוק והחביא אותה באוצר שלו, דבר שגרם למרלוק לחפש את האוצר מאות שנה. במהלך הסרט, הילדים מונעים ממרלוק להשיג את המנורה, בידיעה שאם הוא ישיג אותה העולם יסבול.

רווחים

הסרט הרוויח כ-18.1 מיליון דולר ממכירות הכרטיסים והחזיר את התקציב שלו. למרות זאת, הסרט לא היה הצלחה פיננסית בשביל חברת דיסני שנאלצה להתמודד בתחרות נגד הסרט "מותק, הילד השתגע". כשנשאל בוב האת'קוק אם יהיה סרט המשך, הוא אמר שהוא לא יודע אם יהיו עוד סרטים לסדרה ושהוא רוצה לעשות סרטים אחרים, בנוסף הוא אמר שזה רק סיפור הרפתקאות קטן.

פסקול הסרט

פסקול הסרט הופץ על ידי "Intrada Records" בשנת 2017 והוא כולל 22 שירים. הפסקול פורסם עם הכותרת של הסדרה ולא של הסרט. כל השירים של הפסקול נכתבו על ידי דייוויד ניומן. בעברית, מנהל המוזיקה של שיר הסיום היה רוני וייס והמבצע שלו היה שי זורניצר.
בוקר טוב ישראל (תוכנית טלוויזיה)

בוקר טוב ישראל הייתה תוכנית הבוקר הראשונה ששודרה בישראל, התוכנית שודרה בערוץ הראשון.
התוכנית עלתה למרקעים בדצמבר 1990 והסתיימה בספטמבר 2006. הרקע לעליית התוכנית הייתה המתיחות ששררה בתקופה זו באזור המפרץ הפרסי והחשש ממלחמה. הורגש צורך להעניק אינפורמציה לצופים בחלק רחב יותר של היום, ולא רק בשעות הערב כפי שהיה נהוג עד אז. תוכנית זו המשיכה זמן רב לאחר תום המלחמה, והיא למעשה תוכנית הבוקר הראשונה שהופקה בישראל.  
אחד מעורכי התוכנית היה מנחם הדר, ומגישיה הראשונים היו רוני יובל ונועם אבירם. בין מנחיה נמנו גם דליה מזור, דניאל פאר, ליאת רון, יעל שטרנהל, גאולה אבן, דליק ווליניץ, עמוס ארבל, בן כספית, גיל תמרי, יעל דן, אורלי וילנאי, מאיר איינשטיין, מיכל גזית ועוד.
מלבד ההנחיה והראיונות, התוכנית כללה מספר פינות כמו פינת כושר, פינות חדשותיות, פינת ספרות, חדשות לילדים בהגשת מיכאל דק, ופינת הילדים בה שודרו סרטוני אנימציה בניהם בולי איש השלג, האופנוברים ממאדים ואחרים.
Mariposas

רקע וכתיבה

השיר נכתב על ידי שאקירה ואלברט מנדז, שגם הפיקו אותו. בנוסף לכך, כתבו והפיקו השניים גם את "Lo Que Más", שנכלל באלבום כרצועה ה-6. קצב השיר מתחיל עם תופים ולאחר מכן משתלבת ברקע גיטרה אקוסטית.

ביקורות

מבקרי המוזיקה כינו את השיר כשיר נעים, עדין ואפילו מעט ילדותי. ואף שיבחו את השניים בכך שהם אלו שכתבו את השיר. בהקשר לביקורות שהופנו כלפי השיר, אמרה שאקירה כי אהבה היא הדבר היפה ביותר שקיים.
קלאודיה בלק

קורות חיים

בלק נולדה ב-1972 בסידני, ניו סאות' ויילס, אוסטרליה, להורים יהודים אנגלים, שהיגרו לאוסטרליה. יש לה אחות אחת. ב-2004 נישאה לג'יימי (שם משפחתו נשמר חסוי). אם לשני בנים: אודין הבכור נולד בנובמבר 2005 ואילו ויגו, הבן השני בדצמבר 2007. הריונה הראשון הוכנס למיתולוגיית ה'אורי' של הסדרה סטארגייט SG-1. על פי מייקל שנקס ילדיה קרויים על פי שמות ויקינגים.

קריירה

התפקיד המזוהה ביותר עם בלק הוא דמותה של ארין סון מסדרת המדע הבדיוני "פארסקייפ". על משחקה בתפקיד זה הייתה מועמדת ארבע פעמים לפרס סאטורן ב-2000 עד 2003 ואף זכתה בו ב-2005 על משחקה במיני-סדרה, "פארסקייפ - מלחמות הפיסקיפר". 
בשנת 2005 התארחה לראשונה בפרק בעונה השמינית של הסדרה סטארגייט SG-1 בתור ואלה מל-דורן. בעונה התשיעית של הסדרה הופיעה בלק בשמונה פרקים כשחקנית אורחת, ועקב הופעתה החליטו להפוך את דמותה של ואלה לקבועה בסדרה, ובלק קיבלה תפקיד קבוע בעונה העשירית של הסדרה (החל מיולי 2006). בשנת 2006 הייתה מועמדת לפרס על משחקה בדמותה של ואלה לפרס סאטורן. 
ב-2007 הופיעה בלק בשחקנית אורחת בסדרת המדע בדיוני תיקי דרסדן בפרק התשיעי של העונה הראשונה - "The Other Dick".  
בשנת 2016 גילמה את דמותה של ד"ר סבינה לומרס בסדרה "בלימה" ב-The CW, הסדרה אשר מבוססת על סדרה בלגית בשם Cordon בוטלה לאחר עונה אחת. ב-2019 דיבבה לפרק אחד בסדרה "חלל אינסופי". 
בלק שרה וניגנה בגיטרה למעריצי פארסקייפ בכנסים. בדיסק שהוציא השחקן האוסטרלי פול גודארד (שמשחק גם הוא בפארסקייפ), היא שרה את השיר "Groovy".
גריגורי זינובייב

קורות חיים

זינובייב נולד בעיר יליזבתגרד שבאימפריה הרוסית (כיום קירובוגרד, באוקראינה), כאובסיי-גרשון אהרונוביץ' רדומיסלסקי (Овсей-Гершон Аронович Радомысльский) במשפחת בעלי חווה חקלאית.
זינובייב הצטרף למפלגה הסוציאל-דמוקרטית הרוסית בשנת 1901. למד כימיה ומשפטים בברן. בשנת 1903 הוא פגש בברן את ולדימיר לנין ומאז היה למקורבו. בשנים 1904–1908 פעל ברוסיה בארגון המפלגה ובהפצת חומר תעמולתי וכן השתתף בארגון המרד בקרונשטט. בשנת 1908 נאסר, לאחר ששוחרר יצא את רוסיה והשתתף בפעילות ההנהגה הגולה של הפלג הבולשוויקי.
במרץ 1917, עם פרוץ המהפכה הקומוניסטית ברוסיה, חזר לסנקט פטרבורג ביחד עם לנין ומספר חברי מפלגה נוספים. הוא הועמד בראש סניף המפלגה בעיר. בעקבות משבר יולי נמלט ביחד עם לנין לפינלנד. לאחר מהפכת אוקטובר נתמנה לנשיא הקומינטרן וכיהן בתפקיד זה עד לשנת 1926. בתקופה זו היו לו מספר מחלוקות עקרוניות עם לנין בנושאי מדיניות שונים. לאחר מות לנין (1924) נמנה זינובייב עם השלישייה המובילה של ההנהגה, יחד עם סטלין וקמנייב. ואולם, במהלך השתלטות סטלין על ההנהגה, הורחק זינובייב מעמדות עוצמה, סולק מהמפלגה, ובשנת 1934 נאסר באשמת "פעילות קונטר-רבולוציונית", נשפט וקיבל עונש מעצר של 10 שנים. בשנת 1936 במהלך משפט נוסף הואשם ברצח סרגיי קירוב ובפשעים נוספים. לאחר משפט ראווה הוצא להורג באוגוסט של אותה שנה. בשנת 1988 שמו טוהר מכל האשמות.
אחותו, ד"ר דינה ורלינסקי, עלתה לארץ ישראל. גיסה של דינה ורלינסקי, שלמה ורלינסקי, שהתייתם מהוריו בגיל שש, גדל אצל זינובייב, ועלה לארץ ישראל זמן לא-רב קודם להוצאתו של זה להורג.
מרדכי רוזנבלט מאושמינה

קריירה

בשש שנותיו האחרונות באנטופול כיהן כדיין. לאחר מכן כיהן במשרת הרבנות הראשונה שלו בעיירה בוטן משנת תר"ל. משם עבר בתרמ"ז לשמש כראב"ד קורליץ. באושמינה, שעל שמה התפרסם, החל לכהן כרב בתרנ"א. בשנותיו האחרונות בתרס"ה נבחר למשרת ראב"ד סלונים.
חלק מפסקיו וחידושי ההלכה שלו נדפסו בשנת תרנ"ט על ידי תלמידו, הרב יהודה אידל ציזלינג מאושמינה, בספר הדרת מרדכי - חילוקים ופלפולים שדרש בסיומי משניות ומסכתות בתלמוד.
על קברו נכתב: "פה נטמן ארון הקודש הרב האמיתי שר התורה ואוצר היראה מרן ומאורן של ישראל...".

"איגרת החלום"

ר' מרדכי שלח בכ"ח בשבט תרמ"א, כשהיה רב בבוטן, מכתב לרב פנחס מיכאל גרויסלייט על סדרת חלומות ובהם נגלה אליו מהר"י בן לב ואומר לו שהוא מצאצאיו של האדם שסטר לו ברחוב לעיני כל על שיצא חייב בדין לפניו, ועליו לתקן את נשמתו של אותו אחד בלימוד ושינון של הספר שו"ת מהר"י בן לב עד שידע אותו על בוריו. וכן הוסיף מהר"י בן לב לומר שאת הספר הוא חייב לקנות רק מהרב של אנטופול (ר' פנחס מיכאל) כי יש עליו תביעה בשמים מדוע לא הוציא לאור את פירושיו על מסכתות מעילה ותמורה שהחל להכין לדפוס, ובכסף שיקבל עבור 'שו"ת מהר"י בן לב' ידפיס אותם, והוא זכה להיות השליח להודיע לרב של אנטופול כי שימשו בצעירותו. בסוף המכתב ר' מרדכי מבקש בתחינה מר' פנחס מיכאל לשלוח לו בדחיפות את 'שו"ת מהר"י בן לב' כי זוגתו חלתה ונמצאת בסכנה ומהר"י בן אמר לו בשבוע שעבר בחלום האחרון שזה בגלל שלא הזדרז לקנות את הספר.
כארבע שנים לאחר המכתב הדפיס ר' פנחס מיכאל את פירושיו למסכתות אלו  בשם "לקט הקוצרים" מסביב לדברי התלמוד שבא להשלים את פירוש רש"י עד כמה שאפשר, כפי שהוציא לאור למסכת נזיר בתרכ"ז.
אגרת החלום הודפסה כנספח בספר 'דרשות הרפ"ם' של ר' פנחס מיכאל (ראו בערכו ב"לקריאה נוספת" ו"חיבוריו" וכן ראו שם בקישורים החיצוניים לגבי "איגרת החלום").
קמטק

היסטוריה

קמטק נוסדה בשנת 1987 במגדל העמק. בשנת 2000 ביצעה הנפקה בנאסד"ק, גייסה 39 מיליון דולר והפכה לחברה ציבורית.
בשנת 2001, רכשה את חברת אינספקטק מכרמיאל תמורת 2.25 מיליון דולר במזומן. אינספקטק נוסדה ב-1997 על ידי מיכאל גפן, שכיהן כמנכ"ל, ופיתחה מערכת לבדיקת תהליך הייצור של מעגלים מודפסים.
בשנת 2005, החלו מניות החברה להיסחר בבורסה לניירות ערך בתל אביב. באותה שנה גם תבעה את חברת אורבוטק בטענה שפעלה להכשיל הנפקת מניות שנייה שלה, בה ביקשה לגייס 50 מיליון דולר בנאסד"ק. זאת לאחר שאורבוטק, שהיא מתחרה ישירה של קמטק, פנתה לבית המשפט והוציאה צו מניעה זמני שאסר על קמטק ייצור ושיווק של שתי מערכות חדשניות שלה.

מוצרים

קמטק מפתחת מערכות בדיקה ומדידה (Inspection and Metrology) אוטומטיות, מערכות המשמשות לייעול תהליכי הייצור והגברת התפוקה אצל יצרנים בתעשיית המוליכים למחצה (Semiconductors),  נכון לשנת 2018, קמטק מכרה כ- 900 מערכות לבדיקה ומדידה של רכיבים בשוק המוליכים למחצה ב-40 מדינות.
בשנת 2017, קרן השקעות סינית רכשה את פעילות בדיקת המעגלים המודפסים של קמטק תמורת 32 מיליון דולר, וקמטק בחרה להתמקד בפתרונות בדיקה לתהליכי הייצור בתעשיית המוליכים למחצה שהם רווחים יותר.
בפברואר 2019 חתמה החברה על הסכם עם חברת כרומה (Chroma)  הטאיוואנית, לפיו פריורטק תמכור לכרומה 6.1 מיליון מניות קמטק, שהן 16% מהונה של החברה הבת, תמורת 58.1 מיליון דולר.
תרד

תזונה

לפי אמונה נפוצה, אכילת תרד מוסיפה ברזל לתזונה, אך הדבר אינו בהכרח נכון. במנת הגשה של 60 גרם עלים מבושלים יש 1.9 מ"ג ברזל בלבד - כמות דומה לעלים ירוקים אחרים. ניתן לייחס את האמונה בדבר כמות הברזל הגדולה בתרד לטעות רישום המדידה של המדען אמיל וון וולף במחקרו מ-1870, שמיקם את הנקודה העשרונית בתוצאת המדידה שלו ספרה אחת ימינה ממקומה. מה שנתן תוצאה של כמות ברזל הגדולה פי 10 מהערך האמיתי. בנוסף, החומצה האוקסלית שבתרד סופחת ברזל, כך שתרומת התרד לצורכי הגוף בברזל נמוכה.
לעומת זאת במחקרים שנעשו נמצא כי תרד עשוי לשפר את בריאות הלב והשרירים עקב נוגד חמצון חשוב שנמצא בו בשם C0-Q10. 
לתרד כמות גדולה של סידן, אך החומצה האוקסלית שבו קושרת את הסידן ומאטה משמעותית את ספיגתו בגוף. 
לתרד יש ערך תזונתי גבוה והוא מכיל כמות גבוהה של ויטמינים ביניהם ויטמין K (שלא מומלץ לנוטלי קומדין עקב הפחתת האפקט התרפואיטי), חומצה פולית, ויטמינים רבים אחרים, סיבים תזונתיים, ונוגדי חמצון.

סוגים שונים של תרד

לתרד שלושה זנים למאכל:

סאבוי

עליו מסולסלים, ירוקים כהים ופריכים למגע.

תרד חלק עלים

עליו גדולים וחלקים, והוא קל לניקוי יותר מהסאבוי. נהוג לשווק אותו בצעירותו (עלי בייבי תרד) או בקופסאות שימורים.

סאבוי למחצה

הרכבה של זנים הזנים הקודמים. דומה במראהו לסאבוי, אך קל יותר לניקוי.

תרד בתרבות פופולרית

איזכור מפורסם של התרד בתרבות הפופולרית הוא בסדרה המצוירת פופאי המלח. גיבור הסדרה, פופאי, נעזר באכילת תרד כדי להיחלץ ממצבי ביש אליהם הוא או חבריו נקלעים. כאשר מוצא עצמו פופאי בצוק העיתים, הוא שולף פחית שימורי תרד ואוכל את תוכנה (לרוב, תוך לחיצת הפחית הסגורה באגרופו, כך שהמכסה נבקע ותכולת הפחית מתעופפת ישירות לפיו). אכילת התרד מקנה באופן מיידי לפופאי כוחות פיזיים חזקים ביותר, גם אם לזמן קצר בלבד, המאפשרים לו לגבור על אויביו ולהחלץ מצרה. הבחירה בתרד, כמזון רב בריאות המקנה כוחות יוצאי דופן, נבעה ככל הנראה מתפישה מוטעית אודות כמות הברזל בתרד. תפישה זו רווחה בשנות ה-30 של המאה ה-20 (השנים שבהן נכתבה והופקה הסדרה המצוירת) והופרכה רק שנים לאחר מכן.

רגישות למזיקים

תרד נמכר ברשתות השיווק גם כצרור עלים, ולכן רגיש למגוון מזיקים, שאינם מוסרים תמיד טרם השיווק. המזיקים שניתן למצוא בתרד הם זחלים ורמשים קטנים. שטיפה קלה במים עם חומץ תנקה היטב את העלים. 
תרד, כמו גידולי עלים אחרים, מרוסס באופן תדיר בחמרי הדברה המכילים זרחן. לכן יש המעדיפים לצרוך תרד מגידול אורגני.
Thank U, Next

הרקע לכתיבת האלבום

ביוני 2018 התארסה גרנדה לקומיקאי כוכב תוכנית הטלוויזיה "סאטרדיי נייט לייב", פיט דייווידסון, לאחר זוגיות של פחות מחודש. בספטמבר אותה השנה, חברהּ לשעבר מק מילר נמצא מת בדירתו שבסן פרננדו עקב מנת יתר של פנטניל וקוקאין. רבים האשימו את גרנדה בסיבה העיקרית לצריכת הסמים המרובה ובסופו של דבר במותו של מילר. כחודש לאחר מכן גרנדה ודייווידסון נפרדו. גרנדה הכריזה על סיבוב ההופעות הבא שלה לאלבומה הרביעי Sweetener, ובמקביל הכריזה כי החלה לעבוד על אלבומה החמישי שעתיד לצאת עד סוף השנה - דבר שלא קרה בפועל. זאת ועוד, גרנדה אישרה כי הסינגל המוביל מהאלבום יישא את שמו ויכיל השפעות מכלל מערכות היחסים שעברה בחייה.

סינגלים שיווקים

"Imagine" יצא כסינגל שיווקי לאלבום ב-14 בדצמבר 2018.

הצלחת האלבום

האלבום זכה להצלחה חסרת תקדים. באתר ספוטיפיי האלבום שבר שני שיאים מרכזיים: זהו האלבום המוזרם ביותר בהיסטוריה לזמרת הן ב-24 שעות והן בשבוע בכורה. בתום 24 השעות הראשונות ליציאתו צבר האלבום כמעט 70 מיליון השמעות בסטרימינג ובתום השבוע הראשון ליציאתו צבר 361 מיליון הזרמות. באתר Metacritic זכה האלבום לציון של 87 מתוך 100 בהתבסס על 21 מבקרים בכירים. זהו הציון הגבוה ביותר לאלבום של גרנדה באתר זה אי פעם, והאלבום השיג את הציון הגבוה ביותר באתר לשנת 2019 עד כה. מבקרים רבים שיבחו את הלכידות וההפקה של האלבום. רוס הורטון שיבח הן את כתיבת השירים והן את הפקת האלבום, וציין כי זהו "אלבום בעל פופ אטום וצפוף עם הפקה חוצפנית ומגונה".
בתאריך 15 בפברואר 2019 פורסם כי במצעד הסינגלים הבריטי, המצעד השני בגודלו בעולם לאחר הבילבורד הוט 100, הסינגל השלישי מהאלבום Break Up with Your Girlfriend, I'm Bored הגיע למקום הראשון ובכך הדיח מהמקום הראשון סינגל אחר של אריאנה - "7 Rings". אריאנה היא האמנית הראשונה שעשתה זאת בהיסטוריה של בריטניה, והאמנית השנייה במצעד הזה, ב-2 המקומות הראשונים בו זמנית מאז מדונה בשנת 1985.
האלבום נחת במקום הראשון במצעד האלבומים האמריקאי כאשר מכר בשבוע הראשון ליציאתו 360,000 עותקים (מתוכם 116,000 עותקים פיזיים), ובכך הפך לאלבום של אריאנה בעל הפתיחה הגדולה ביותר בקריירה בשבוע הראשון ליציאתו בארצות הברית.
בתאריך 19 בפברואר 2019 אריאנה הצליחה להשיג את מקומות 1-3 במצעד בילבורד הוט 100 עם הסינגל השני, השלישי והראשון מהאלבום (בהתאמה). בכך אריאנה שברה שיא של החזקה בשלושת המקומות הראשונים במצעד בו זמנית, הישג שאף אומן לא השיג בהיסטוריה, פרט לביטלס בשנת 1964.
אריה לייב ליפשיץ

רבי אריה לייב ליפשיץ (מכונה: ר' אריה דבי עילאי על שם ספרו; תקכ"ז, 1767 - י"ז בטבת תר"ו, 1846) היה רב ואדמו"ר חסידי, מגדולי הרבנים בגליציה, אבי חסידות וישניצא.

ביוגרפיה

נולד בירוסלב לרבי חיים אשר ליפשיץ. למד אצל הרב אריה לייב הלר, בעל קצות החושן. נישא בשנית לחנה, בתו היחידה של רבי משה טייטלבוים מאויהל. הוא קירב את חותנו לחוזה מלובלין והוא נעשה תלמידו. היה אב"ד בקהילות קרעשיב ושינווא. בערך בשנת תקפ"ה מונה לרבה של ווישניצא שם החל לנהוג באדמו"רות. הוא נודע כגאון בנגלה ובנסתר וכצדיק קדוש ובעל מופת שצדיקי דורו העריצוהו, בספר שלשה עדרי צאן מספר הרב מנלי סופר עדות ישירה על עצמו איך שהלך עם רבו בעריש מאושפיצין לרבי אריה ליב:
" וחדר הרב (האריה דבי עילאי) היה בגובה על המדריגות ורבינו (רבי בעריש מאושפיצין) הלך לפנינו ויהי כבואו אל הדלת (של חדרו של האריה דבי עילאי) נפל עליו פחד גדול ונשתנה צורתו ולא היה יכול לפתוח הדלת כי היה מרתת אז שלחתי ידי ופתחתי חצי הדלת ........... והלך רבי בעריש ..... אז חזר הרב (האריה דבי עילאי) במהירות אל הבית וכאשר ראה רבי בעריש כי הלך הרב לביתו אז אמר לנו כי לא יכלותי לעמוד מפני הקדושה    כמעט שלא שרף אותי האש אוי ווישניצא אינם יודעים מהו אצלם ".
הרבה מצדיקי דורו נסעו אליו, ביניהם: רבי צבי הירש מרימנוב, רבי אשר ישעיה מרופשיץ, רבי מרדכי דוד מדומברובה, רבי חיים מצאנז, רבי שלום מקאמינקא, רבי אליעזר הורוביץ מדז'יקוב.
בסוף ימיו עבר לבריגל ושם נקבר. שלושת בניו מילאו את מקומו: רבי משולם זלמן יונתן ברבנות בריגל, רבי חיים דב מיאנוב באדמו"רות וישניצא, רבי אהרן זעליג ברבנות וישניצא,
רלף ענבר

רלף ענבר (הולנדית: Ralf Jacob Kamp; ‏; 24 בדצמבר 1938 - 15 במרץ 2004) היה במאי, מפיק ומנחה טלוויזיה יהודי הולנדי-ישראלי שגם השתתף וסייע בהקמת הטלוויזיה הישראלית.

קורות חיים

נולד בשם ראלף יקוב קמפ לפריץ ואנגלינה קמפ בעיר האג שבהולנד. אביו הגיע במקורו מגרמניה ואימו הייתה מקומית.
בשנות הכיבוש הנאצי על הולנד הוא שהה במקום מסתור וניצל, אולם הוריו ומשפחתו נספו. 
לאחר שסיים את לימודיו בבית הספר התיכון עלה ענבר לישראל בשנת 1956. הוא החזיק באזרחות כפולה, הולנדית וישראלית. בעת שהותו בישראל למד ענבר באקדמיה לאמנות בצלאל בירושלים, עבד בקיבוץ ושירת בנח"ל. בשנת 1962 נסע ענבר לפריז ולמד שם קולנוע וטלוויזיה במכון הגבוה ללימודי סינמטוגרפיה (בצרפתית: L'Institut des hautes études cinématographiques, היה ידוע בר"ת IDHEC, ובימינו La Fémis). בצרפת הוא גם עבד כעוזר במאי בתוכנית הטלוויזיה הפופולרית Télé Dimanche (טלוויזיה של יום ראשון), בה הופיעו כמה מכוכבי הבמה הבולטים באותה תקופה, בין היתר ז'אק ברל, שארל אזנבור וג'וני האלידיי. ב-1964 הוא חזר להולנד והחל לעבוד כבמאי ברשת השידור ההולנדית VARA.
בשנת 1967 שב ענבר לישראל כדי להשתתף בהקמת הטלוויזיה הישראלית. הוא ביים בין היתר את תוכנית יום העצמאות "אולפן עגול" בשנת 1969 ואת התוכנית הראשונה שצולמה בצבע: "ספיישל אילנית" בשנת 1973. 
בשנים 1968-1971 היה נשוי לסוניה בארנד (Sonja Barend), כוכבת ומנחת טלוויזיה הולנדית.
בשנת 1974 הוא שב להולנד והחל לעבוד ברשת השידור ההולנדית TROS. מדי פעם שב לסירוגין לישראל לביים תוכניות בידור לטלוויזיה, הידועה שבהן "אולפן קיץ", אשר כללה 3 תוכניות שצולמו בשנת 1977, ואשר כל אחת מהן הוקדשה לאמן צמרת של אותה תקופה: שוקולד מנטה מסטיק, ג'וזי כץ ולהקת הכל עובר חביבי. בשנת 1979 הוא סייע לרשות השידור לארגן את תחרות האירוויזיון, ששודרה באותה שנה מירושלים. במהלך שנות ה-80 הפיק ענבר והנחה את תוכנית המתיחות "בננה-ספליט" שזכתה לפופולריות רבה בהולנד ובבלגיה. בזכות התוכנית הזאת הפך ענבר לדמות מוכרת בהולנד. בנוסף, הפיק ענבר וביים תוכניות מוזיקה ובידור בטלוויזיה ההולנדית. בשנת 1992 הוענק לו פרס רוז דור (Rose d'Or) במסגרת הפסטיבל לתוכניות בידור שנערך מדי שנה בשווייץ.
בשנת 1991, בזמן מלחמת המפרץ הראשונה, אסף רלף ענבר זמרים בולטים בהולנד להקלטת שיר עידוד לאזרחי ישראל שהיו נתונים להתקפות טילי סקאד מעיראק. ענבר ביים את הווידאו קליפ שליווה את השיר ושלח אותו לטלוויזיה הישראלית.
ענבר התראיין מדי פעם בתוכניות אירוח ישראליות, וקטעים מתוכניתו "בננה-ספליט" שולבו מדי פעם בתוכניות מתיחות בטלוויזיה הישראלית. עם הקמת ערוץ 2 בשנת 1993 ניסה להפיק ולהגיש גרסה ישראלית של "בננה-ספליט" במסגרת שידורי חברת טלעד, אולם הניסיון נכשל, והתוכנית ירדה מלוח השידורים של ערוץ 2 בתוך זמן קצר. בשנת 1999 הוא שב ועזר לטלוויזיה הישראלית (ערוץ 1) בהפקת תחרות האירוויזיון, כששוב ניתנה לרשות השידור הזכות לארח אותה, ושימש כמנהל האמנותי של המופע.
ב-15 במרץ 2004 נפטר רלף ענבר בעת ששהה בגרמניה מהתקף לב. הלוויתו נערכה בישראל.